“હું ક્યારનો જોતો હતો કે તમે આજે પણ ટિફિન નથી લાવ્યા એટલે આજે મારી સાથે લંચ શેર કરશો એમ પૂછવા આવ્યો છું.” મનમાંતો નહોતી પણ પેટમાં ભૂખ હતી એટલે મોઢામાંથી કોણ જાણે કેમ હા નીકળી ગઈ. કોઈએ પહેલીવાર આટલી લાગણીથી જમવાનો આગ્રહ કર્યો હતો. બાકી તો રોજ એ રાત્રે અને દિવસે એકલી જ જમે. બધાનાું જમવાનું પતી જાય પછી જ કિચન આટોપીને ઠંડીગાર રસોઈ જમવા એકલી જ બેસતી અને આ અજાણ્યો માણસ! ખબર નહી કેમ પણ આકાશ પ્રત્યેની એની ચીડમાં આજે થોડી નરમાશ વર્તાતી હોય એવું એણે અનુભવ્યું.